
· REPUBLIKA HRVATSKA

· DUBROVAČKO-NERETVANSKA ŽUPANIJA 

   GRAD OPUZEN
· Gradsko vijeće
KLASA: 021-05/21-01/20
URBROJ: 2117-11/2-23-2
Opuzen, 15. svibnja 2023. godine

· Z  A  P  I  S  N  I  K 

· sa 20. sjednice Gradskog vijeća Grada Opuzena

· održane dana 15. svibnja 2023. godine (ponedjeljak) s početkom u 1700 sati 

· u velikoj dvorani Gradske vijećnice, Trg kralja Tomislava 1

NAZOČNI VIJEĆNICI:
Katarina Barišić, Majda Bartulović, Mario Bjeliš, Mario Dropulić, Stana Kiridžija, Slavomir Prović, Kristijan Soče, Jure Stanić i Mladen Šiljeg
IZOČNI VIJEĆNICI: Mihovil Bjeliš, Ivan Glasović, Kata Glasović i Tomislav Šimović
Ostali: 

Pročelnica Jedinstvenog upravnog odjela Ivona Topić Ćerlek
Zapisničar Andrija Zonjić
Tonsko snimanje: Elvis Soče

Predsjedavajući Jure Stanić je uvodno rekao da je sazvao sjednicu na temelju zahtjeva Kluba vijećnika HDZ-a za sazivanje hitne izvanredne sjednice Gradskog vijeća Grada Opuzena. Informirao je vijećnike da je njihov podnesak službeno zaprimio tek danas a neslužbeno je za njega saznao 10. svibnja, da bi 12. svibnja sazvao ovu sjednicu. Smatrao je da je sasvim svejedno hoće li sjednica biti hitna ili redovna, te da je u svemu tome najbitnije da se sjednica sazove i da se prijedlozi vijećnika stave na dnevni red. Ako vijećnici smatraju da je trebao drugačije postupiti spreman je to prihvatiti. Pročitao je prijedlog dnevnog reda predložen u pozivu za sjednicu, koji je istovjetan s prijedlogom vijećnika koji su zatražili sazivanje sjednice, te je uz poziv priložio njihov zahtjev. Smatra da je time legalno postupio. U samom pozivu naveo je i kratko obrazloženje; Pitao je ima li primjedbi ili dopuna. 
Vijećnik Kristijan Soče zatražio je dopunu dnevnog reda, a predsjedavajući ga je prekinuo te rekao kako ne može biti dopuna dnevnog reda na ovoj sjednici. Ovo je hitna sjednica a vijećnici i sami mogu vidjeti kako u prijedlogu dnevnog reda nema uobičajenih točaka dnevnog reda. Rekao je kako je sazvao sjednicu po zahtjevu Kluba vijećnika HDZ/HSLS. 
Vijećnik Soče rekao je kako u samom pozivu stoji „sazivam 20. sjednicu…“ iz čega se da zaključiti kako je sazvana redovna sjednica, a ne hitna ili izvanredna.

Predsjedavajući je rekao kako u pozivu nije naveo da je sjednica hitna, ali da su vijećnici Kluba HDZ-a naveli kako traže sazivanje hitne i izvanredne sjednice; Konstatirao je kvorum te da je nazočno 9 vijećnika. U svezi ostavke koju je podnio, rekao je kako je dobio tumačenje da ostavka ne proizvodi pravni učinak ako nije stigla na gradsko vijeće; Rekao je kako je tek danas dobio dopis od gradonačelnika te ukratko pojasnio o čemu se radi; Gradonačelnik je na temelju čl. 73. Zakona o općem upravnom postupku donio Zaključak kojim ga poziva da u roku od 8 dana od dana primitka zaključka dostavi potpisanu ostavku, a u suprotnom će gradonačelnik, ukoliko se predmet ne ispravi u ostavljenom roku, donijeti rješenje kojim će odbaciti podnesak. U obrazloženju je navedeno kako je Jure Stanić 23. ožujka predao na protkol Grada podnesak nazvan „neopoziva ostavka“. Pregledom podneska utvrđeno je da isti nije vlastoručno potpisan, a što nije u skladu sa člankom 71. stavak 5. ZUP-a. Člankom 73. Istog zakona propisano je da će službena osoba zaključkom upozoriti stranku da podnesak sadržava nedostatak/e i odrediti rok u kojem je stranka dužna iste otkloniti uz upozorenje na pravne posljedice ako nedostaci u određenom roku ne budu otklonjeni. Točka 2. Zaključka donešena je u skladu sa člankom 2. članka 73. ZUP-a. U uputi o pravnom lijeku navedeno je kako se protiv donešenog zaključka ne može izjaviti žalba. Danas je 15. svibnja a vijećnici su sazivanje sjednice zatražili 28. travnja; Osobno bi, da je znao za njega, već 29.04. sazvao ovu sjednicu. S obzirom na prethodno izneseno, ne vidi mogućnost da se uopće raspravlja o predloženoj točki 2. dnevnog reda, uz obrazloženje da podnešena ostavka ne postoji pravni učinak jer prijedlog nije u skladu sa zakonom. Predložio je da se s dnevnog reda skine točka 2. i u tom smjeru će otvoriti raspravu. Smatrao je da sve što se dostavlja putem elektroničke pošte ne mora biti potpisano, kao primjerice računi i sl. Nije pravnik, ali da je znao da je to tako, potpisao bi podnesak.  
Vijećnik Slavomir Prović pitao je predsjedavajućeg dali je otvorio sjednicu, te radi li se o redovnoj ili izvanrednoj sjednici, na što je predsjedavajući odgovorio da je današnja sjednica redovna sjednica gradskog vijeća. Pitao je vijećnike što misle o tome.

Vijećnik Prović mu je odgovorio da ne pita vijećnike o tome, jer sam vodi sjednicu. Vijećnik Prović je nastavio te rekao kako je predsjedavajući potvrdio da je sjednica redovna, konstatirao kvorum, te kako je sjednica započeta. Smatra da, ako se predsjedavajući jasno izjasnio kako je današnja sjednica redovna, ovlašteni predlagatelji mogu predložiti dopunu dnevnog reda koju je onda predsjedavajući dužan dati na glasovanje, bez obzira slagao se s prijedlogom ili ne. Podsjetio je na namjeru vijećnika Soče koji je htio predložiti raspravu o radu gradskog vijeća i legalitetu predsjednika, te ponovio kako je predsjedavajući takav prijedlog odbio, iako ga je trebao dati na glasovanje i konstatirati da li se usvaja ili ne.
Predsjedavajući je pitao vijećnika tko daje prijedloge na glasovanje. Vijećnik Prović odgovorio je kako takve prijedloge daje predsjedavajući; Na upit predsjedavajućeg „što u slučaju da on to ne želi napraviti“, vijećnik Prović je odgovorio kako bi time kršio zakon, statut i poslovnik. Predsjedavajući Jure Stanić je rekao da nije povrijedio ništa nego da ima svoj stav te zaključio da, u slučaju da je nešto pogriješio ili je nešto sporno, onda će u tome svakako zadnju riječ imati Ministarstvo uprave.

Vijećnik Prović je rekao kako je na današnjoj sjednici „sve sporno“. 

Predsjedavajući Jure Stanić odgovorio je vijećniku kako ne može predsjedavajućem samo reći „vi morate dati prijedlog na glasovanje“ i kako bi on tako trebao i postupiti, jer on kao predsjedavajućii smatra suprotno, odnosno kako na današnjoj sjednici ne može biti prijedloga za dopunu dnevnog reda. Sjednica je sazvana na drugačiji način i u kraćem roku od poslovnikom predviđenih 5 dana, jer je naprosto želio je udovojiti zahtjevu vijećnika. Zato je na početku sjednice i pitao hoćemo li sjednicu nazvati hitnom i izvanrednom ili redovnom.
Vijećnik Kristijan Soče podsjetio je predsjedavajućeg da je već postavljeno pitanje da li je današnja sjednica redovna ili izvanredna, na što je predsjedavajući odgovorio da je sjednica redovna, te kako će zadnju riječ o tome dati Ministarstvo uprave, koje će poništiti sjednicu ako je on u krivu.
Vijećnica Majda Bartulović pitala je pročelnicu ima li svoje mišljenje o nastaloj dvojbi, na što je ona odgovorila – ne.

Vijećnik Mario Dropulić pročitao je članak 95. Poslovnika u kojem je navedeno da „prilikom utvrđivanja dnevnog reda predsjednik Gradskog vijeća i ovlašteni predlagatelji mogu predložiti dopunu dnevnog reda…“.
Predsjedavajući je ponovio kako je samo udovoljio zahtjevu šestoro vijećnika, da je sjednica sazvana kao hitna, te kako smatra da na njoj ne može biti dopuna dnevnog reda. To je jasno i iz samog prijedloga dnevnog reda koji je istovjetan zahtjevu vijećnika, te u dnevni red nisu uvršteni ni zapisnik, ni aktualni sat, niti druge točke, znači nema ni obilježja svake redovne sjednice. 
Vijećnik Slavomir Prović je konstatirao da je predsjedvajući predhodno sam rekao da je današnja sjednica redovna i na njoj bi prema zakonu, statutu i poslovniku trebala postojati mogućnost dopune dnevnog reda. Idemo biti iskreni i otvoreni; Upitao se što se događa i tko koga opstruira u Gradu; Događaju se apsurdne i vrlo čudne i loše stvari koje treba čim prije razriješiti. 

Vijećnica Majda Bartulović pitala je da li je ostavka predsjednika vijeća upitna samo zbog proceduralnih razloga, odnosno nepotpisanog podneska ili općenito. Pitala je predsjedavajućeg želi li svojom voljom biti razriješen dužnosti ili se ovime samo kupuje vrijeme.

Predsjedavajući Jure Stanić je odgovorio kako ostavka ne proizvodi pravni učinak ako gradsko vijeće nije bilo s njom upoznato.

Vijećnica Majda Bartulović podsjetila je vijećnike kako je predsjedavajući svoju protokoliranu ostavku javno objavio na svom facebook profilu, o čemu su izvijestili mnogi portali, iz čega proizlazi da se radi o javno poznatoj činjenici. Ponovila je pitanje, je li podnešena ostavka predsjednika vijeća sporna zbog formalnih nedostataka ili se radi o nečem drugom.
Predsjedavajući Jure Stanić je rekao kako neće odgovarati na takva pitanja; Portali mogu pisati što god žele, to je njihovo pravo. Razlozi koji su navedeni za ostavku uopće nisu točni, na što je vijećnica rekla kako su mediji upravo naveli razloge koje je predsjedavajući naveo u ostavci. Želi samo da se pojasni, radi utvrđivanja činjenica, da li je ostavka još uvijek aktualna ili ne.
Predsjedavajući je rekao kako nije čitao objave spomenutih medija i pitao kakve to ima veze s Gradom; Čime je to i za što optužio gradonačelnika.
Vijećnik Slavomir Prović je pitao predsjedavajućeg je li u tijeku rasprava o prijedlogu dnevnog reda ili se već prešlo na prvu točku.
Predsjedavajući je rekao kako raspravljamo o prvoj točci a trebali bi raspravljati o dnevnom redu; Ne može prihvatiti predloženu 2. točku dnevnog reda iz razloga što za nju nema pravne osnove.

Vijećnik Slavomir Prović je rezimirao i rekao kako je iz dosadašnje rasprave jasno da je u tijeku 20. redovna sjednica gradskog vijeća za koju je predložen dnevni red. Vijećnik Soče predložio je dopunu dnevnog reda što predsjedavajući ne želi prihvatiti. Pitao je o kakvom dnevnom redu glasujemo.
Predsjedavajući je rekao kako imamo predloženi dnevni 20. redovne sjednice koja je sazvana po hitnom postupku. Zaključio je raspravu o dnevnom redu i predložio glasovanje.
Vijećnik Soče je rekao kako predsjedavajući ne mora nužno dati pisanu ostavku već je može dati na samoj sjednici. Predložio je da se glasuje o dnevnom redu kakav je naveden u pozivima, pa ako se utvrdi da predsjednik nije dao ostavku onda će se točka 2. skinuti s dnevnog reda.
Predsjedavajući je ponovio kako njegova ostavka ne proizvodi pravni učinak što je više puta ponovio zu konstataciju kako tu točku ne može prihvatiti, te ponovio navode iz dopisa gradonačelnika koji tvrdi da ostavka nije zakonita i osporava to što oporba želi postići.

Vijećnik Soče je podsjetio predsjedavajućeg kako je sam dao ostavku, oporba ništa nije poduzimala prije toga.

Vijećnik Slavomir Prović je konstatirao kako je predsjedavajući izjavio da ostavka može biti jedino pravovaljana ako Vijeće bude s njom upoznato. Smatra kako se radi o netočnom navodu jer članak 91. Zakona o lokalnoj samoupravi kaže da je ostavka predsjednika pravovaljana u trenutku kada vijeće bude upoznato s njom, odnosno nakon proteka 30 dana od dana podnošenja; Ne ulazi u raspravu kome je ostavka i na koji način predana. U svakom slučaju Vijeće ne mora biti upoznato s činjenicom podnošenja ostavke, ali ona stupa na snagu protekom 30 dana od dana podnošenja. Dakle ostavka je pravovaljana. U sudskoj praksi Visokog upravnog suda koji je mjerodavan za Zakon o lokalnoj samoupravi bilo je sličnih predmeta i koji bi na koncu donio presudu kako mandat predsjednika vijeća prestaje istekom 30 dana od dana podnošenja ostavke.
Predsjedavajući je predložio da se glasuje o dnevnom redu i to za točku 1. „Utvrdivanje činjenice podnošenja ostavke na dužnost predsjednika Gradskog vijeća Grada Opuzena“.

Vijećnica Majda Bartulović je u ime Kluba vijećnika HDZ/HSLS zatražila stanku koju je predsjedavajući odobrio u 1736 sati.

Sjednica je nastavljena u 1747 sati. Nazočno je 9 vijećnika.
Vijećnica Majda Bartulović je pozvala predsjedavajućeg da predloženi dnevni red da na glasovanje.
Predsjedavajući Jure Stanić je već rekao da ne može prihvatiti predloženu točku 2. dnevnog reda te je dao na glasovanje samo točku 1. Nakon provedenog glasovanja konstatirao je da je predloženi dnevni red usvojen većinom glasova, sa 8 glasova „ZA“ i 1 „SUZDRŽANIM“.

Ad.1. Utvrdivanje činjenice podnošenja ostavke na dužnost predsjednika Gradskog vijeća Grada Opuzena

Predsjedavajući je otvorio raspravu.

Vijećnica Majda Bartulović pozvala je predsjedavajućeg da vijećnicima za početak pročita tekst svoje ostavke, što je predsjedavajući i napravio. Vijećnica ga je nakon toga upitala da li ostaje pri tome da podnosi neopozivu ostavku ili odustaje od toga.
Predsjedavajući Jure Stanić je odgovorio da neće odgovoriti na to pitanje i ne želi se o tome očitovati.
Vijećnica Majda Bartulović je rekla kako se o ostavci nema što raspravljati već će vijećnici  ostavku prihvatiti ili neprihvatiti.

Vijećnik Slavomir Prović je komentirao ostavku predsjednika vijeća, premda ista navodno nije pravovaljana iz proceduralnih razloga. Podsjetio je na rimsku izreku „urbi et orbi, odnosno gradu i svijetu. Predsjedavajući je svoju ostavku urudžbirao na protokolu i na neki način javno podnio jer ju je objavio na svom facebook profilu, što je kasnije preneseno u svim medijima Znači, činjenica je da je ostavku podnio; Sada se ovdje možemo igrati mačke i miša, raspravljati o formi i proceduri, ali stvar je sasvim jasna.
Vijećnik Kristijan Soče je rekao kako se čudne stvari događaju, komentirajući izjavu predsjedavajućeg kako je tek danas službeno dobio podnesak šestero vijećnika za sazivanje sjednice, kao i Zaključak gradonačelnika kojim ga poziva da ispravi nedostatke u ostavci uz upozorenje kako nema zakonskih pretpostavki za održavanje današnje sjednice; Takvim postupanjem se omalovažava vijećnike HDZ-a/HSLS-a kao i predsjedavajućeg. Neke stvari u Gradu očito ne štimaju i smatra da je žalosno da Gradsko vijeće ovako funkcionira.

Predsjedavajući je zaključio sjednicu u 1756 sati.
  Zapisničar
                     Andrija Zonjić









                  Predsjednik







                             Jure Stanić

